Sjúkraflutningamenn Heilbrigðisstofnunar Vesturlands í Ólafsvík og Guðjón Hólm Gunnarsson aðstoðarvarðstjóri hjá Neyðarlínunni hafa ásamt Lionsklúbbi Ólafsvíkur hafið fjársöfnun fyrir sjálfvirku hjartahnoðtæki til að hafa í sjúkrabílum HVE á svæðinu . Tækið heitir Lúkas og kemur það í stað viðbótar manns við endurlífgun . Lúkas sér algerlega um hjartahnoð og veitir mun árangursríkara hnoð en mannshendur gera enda þreytist tækið að sjálfsögðu ekki . Tækið er fyrirferðalítið og með notkun þess skapast betra rými fyrir bráðaliða , t.d til að veita öndunaraðstoð og lyfjagjöf samhliða því sem tækið hnoðar . „ Það er svona hálfur mánuður síðan við settum okkur í samband við Lionsklúbbinn til að hefja þessa söfnun . Guðjón Hólm Gunnarsson kom hingað vestur og við eyddum heilum degi í að fara á milli fyrirtækja og stofnana til að kynna tækið og safna . Lionsklúbburinn sendi svo út bréf til fyrirtækja en klúbbfélagar munu halda utan um söfnunina , “ segir Þórarinn Steingrímsson sjúkraflutningamaður í Ólafsvík í samtali við Skessuhorn . Sjúkraflutningamenn á landsbyggðinni þurfa stundum að beita hjartahnoði við erfiðar aðstæður sem geta bitnað á gæðum hnoðsins . Þá þurfa þeir oftar en ekki að flytja sjúklinga langa leið og þá þurfa tveir að skiptast á að hnoða . „ Þetta tæki er alveg bráðnauðsynlegt fyrir okkur á landsbyggðinni . Ef tækið er ekki til staðar í sjúkrabílum þá þarf stundum að gera hlé á hnoði , til dæmis á meðan verið er að færa sjúklinginn til , “ segir Þórarinn . Hann bætir því við að erfitt sé fyrir sjúkraflutningamenn að hnoða í langan tíma í senn og ekki taki nema 11 sekúndur að koma tækinu á sjúklinginn . Eftir það fái hann jafnt og stöðugt hjartahnoð . Lúkas er kominn í sjúkrabíla á fimm stöðum á landinu ; höfuðborgarsvæðinu , Selfossi , Suðurnesjum , Akranesi og í Búðardal . Á öllum þessu stöðum hafa fyrirtæki , félög og einstaklingar lagt fram fé til kaupanna . „ Lionsmenn hafa opnað reikning þar sem hægt er að leggja inn ef fólk vill styrkja þessi kaup með fjárframlagi . Þeir munu svo leita til fyrirtækja , stofnana , félagasamtaka og einstaklinga með styrkveitingar . Tæki sem þetta kostar tvær og hálfa milljón króna og við vonumst eftir góðum undirtektum , “ segir Þórarinn .